Camille Lopez

Camille Lopez (Oloroe-Donamaria, 1989ko apirilaren 3a) zuberotar errugbilari ohia da, joko-zabaltzaile postuan aritzen zena. 2014tik aitzina Top 14ko AMS Clermont Auvergnen jokatu ondoan, 2022an Avironek kontratatu zuen. 2025eko ekainean erretreta harturik, Baionako taldearen staff teknikoan sartu zen.

2013ko ekainaren 8an egin zuen debuta Frantziako selekzioan, Aucklanden, Zeelanda Berriaren aurka. Denera, 28 test-partida jokatu zituen Frantziako elastikoarekin.

 Bizitza 
Oloroe-Donamarian jaio arren, Sohütan igaro zituen haurtzaroa eta gaztaroa, SA Mauléon errugbi taldearen estadiotik hurbil. Klub horretan hasi zen errugbian, eta 2008-09 denboraldian Fédérale 1 mailan jokatu zuen. Hurrengo urtean, Rugby Pro D2ra egin zuen jauzi, Bordeleko Union Bordeaux Bèglesek kontratatu baitzuen. Lau denboraldi eman zituen bertan, azken biak lehenbiziko mailan. 

Bordelen maila bikaina eman zuen, eta Frantziako selekzioko ateak ireki zizkioten ordainetan: 2013ko ekainaren 8an egin zuen debuta. Horiek horrela, hurrengo denboraldian USA Perpinyak kontratatu zuen. Denboraldi bat besterik ez zuen bertan eman, 2014an Clermontera aldatu baitzen. Titular eztabaidaezina bilakatu zen lehenbiziko urtean, eta 2015eko Sei Nazioen Txapelketan parte hartu zuen.

2015eko Munduko Errugbi Kopatik kanpo utzi zuen Philippe Saint-Andre Frantziako hautatzaileak, eta 2017 arte ez zen selekziora itzuli. Urte hartan, Frantziako txapelketa irabazi zuen Clermontekin, eta 2019an European Challenge Cupa. 2019an, Japonian jokatutako Munduko Errugbi Kopan aritu zen Frantziako talde nazionalarekin.

2022an, Aviron Bayonnaisek kontratatu zuen. AMS Clermont Auvergne taldearekin beste denboraldi bateko kontratua bazuen ere, "arrazoi familiarrak" zirela-eta etxera hurbiltzea erabaki zuen. 2025eko ekainaren 20an jokatu zuen azken partida, Stade Toulousainen aurkako Top 14ko finalaurrekoa, hain zuzen ere. Zelaietatik erretiratu ondoren, Baionako klubean geratu zen, talde teknikoaren barnean.

 Ibilbidea 
 2008-2009: SA Mauléon
 2009-2013: Union Bordeaux Bègles
 2013-2014: USA Perpignan
 2014-2022: ASM Clermont
 2022-2025: Aviron Bayonnais

 Palmaresa 
 ASM Clermont Auvergne 
 Europako Errugbi Txapeldunen Kopa
 finalista: 2015, 2017
 European Challenge Cup
 irabazlea: 2019
 Frantziako errugbi txapelketa
 irabazlea: 2017
 finalista: 2015, 2019

 Frantziako selekzioa 
 28 test-partida, 2013-2019 bitartean
 167 tanto (40 zigor-kolpe, 19 transformazio, 3 drop)

 Erreferentziak 

 Kanpo estekak 

Kategoria:Sohütarrak
Kategoria:Zuberoako errugbilariak
Kategoria:Euskal Herriko kirolariak